തിരുവനന്തപുരത്ത് മദ്യലഹരിയില് മകന് അച്ഛനെ കുത്തിക്കൊന്നു നേമം തിരുവനന്തപുരം നേമത്ത് മദ്യലഹരിയില് മകന് അച്ഛനെ കത്രിക കൊണ്ട് കഴുത്തില് കുത്തിക്കൊന്നു. കരയ്ക്കാമണ്ഡപം സെറ്റില്മെന്റ് കോളനിയില് വാടകയ്ക്ക് താമസിക്കുന്ന വള്ളക്കടവ് സ്വദേശി ഏലിയാസ്80 ആണ് കൊല്ലപ്പെട്ടത്. മകന് ക്ലീറ്റസിനെ 52 സംഭവ സ്ഥലത്ത് നിന്നും പോലീസ് അറസ്റ്റുചെയ്തു. അച്ഛനും മകനും മാത്രമാണ് സെന്റില്മെന്റ് കോളനിയിലെ ഒറ്റമുറി വീട്ടില് വാടകയ്ക്ക് താമസിക്കുന്നത്. ഇവര് തമ്മില് സ്ഥിരമായി വഴക്കുണ്ടാകാറുണ്ടായിരുന്നു. വെള്ളിയാഴ്ച രാത്രിയിലും മദ്യലഹരിയില് ഇവര് തമ്മില് വഴക്കുണ്ടായി. രാത്രി 12.45 ഓടെ അടുത്ത വീട്ടിലെ താമസക്കാരനെ ഫോണില് വിളിച്ച ക്ലീറ്റസ് അച്ഛന് കുനിഞ്ഞിരിക്കുകയാണ് ഒന്നും മിണ്ടുന്നില്ല എന്തോ പ്രശ്നമുണ്ടെന്ന് പറഞ്ഞു. അയല്വാസികള് എത്തുമ്ബോള് ക്ലീറ്റസ് തറയില് തളം കെട്ടിനിന്ന രക്തം തുടച്ചു വൃത്തിയാക്കുന്നതാണ് കണ്ടത്. തൊട്ടടുത്തായി ഏലിയാസ് കിടക്കുന്നതും കണ്ടു. സംശയം തോന്നിയ അയല്വാസികള് നേമം പോലീസില് വിവരം അറിയിക്കുകയായിരുന്നു. ഉടന് പോലീസ് എത്തി ഏലിയാസിനെ മെഡിക്കല് കോളേജ് ആശുപത്രിയില് എത്തിച്ചെങ്കിലും മരണം സംഭവിച്ചിരുന്നു. കൊലപാതകം നടന്ന വീട്ടില് നിന്നു തന്നെ ക്ലീറ്റസിനെ പോലീസ് കസ്റ്റഡിയില് എടുത്തിരുന്നു.വള്ളകടവിലെ മകളുടെ വീട്ടില് താമസിച്ചിരുന്ന ഏലിയാസ് ഭാര്യയുടെ മരണശേഷമാണ് മകനുമായി കാരയ്ക്കാമണ്ഡപത്ത് താമസമായത്. ഇടയ്ക്കിടയ്ക്ക് ഇവര് തമ്മില് മദ്യലഹരിയില് വഴക്കുണ്ടാകുന്നത് പതിവാണെന്ന് അയല്വാസികള് പറഞ്ഞു. ഹിലാരി, പുഷ്പ എന്നിവരാണ് മറ്റുമക്കള്. നേമം സര്ക്കിള് ഇന്സ്പെക്ടര് രാഗീഷ്കുമാറിന്റെ നേതൃത്വത്തില് ഇന്ക്വസ്റ്റ് നടപടികള് പൂര്ത്തിയാക്കി.പോസ്റ്റുമോര്ട്ടത്തിന് ശേഷം മൃതദേഹം ബന്ധുക്കള്ക്ക് വിട്ടു നല്കി. സംസ്കാര ചടങ്ങ് വള്ളകടവ് സെന്റ് ആന്റണീസ് പള്ളിയില് നടന്നു.